  Анжелика Тихонова корреспондент Ижкарысь Кузебай Герд нимо йӧскалык гимназилэн «Медиалаборатория этнокультурного образования» ӵектосэз Россиысь калыкъёслэсь кылъёссэс но лулчеберетъёссэс, озьы ик ӟуч кылэз кун кылэз сямен, дышетон но утён удысын егитъёслэн ӵектосъёссыя но кичӧлтонъёссыя конкурслэн вормисез луиз. Со сярысь элькунысь дышетонъя но тодосъя министерстволэн пресс-службаез ивортӥз. Вожвылъяськонлэн нырысетӥ люкетэз куинь номинациосъя заочной амалэн радъяськиз. Гимназилэн ӵектосэз ас номинацияз 85 ужъёс пӧлысь куинь устоосыз пӧлы пыриз но финалэ потӥз. Укмыс вормись ӵектосъёсын очной амалэн тодматон Москваын ортчиз. «Медиалаборатория этнокультурного образования» ӵектос Кузебай Герд нимо йӧскалык гимназиын 2020-тӥ арысен улонэ пыӵатӥське. Со ӵектосъёс гожтон но цифровой амалъёсты уже кутон пыр дышетонэ йӧскалык пуштрос пыртыны юрттӥсь инъет кылдытон понна малпамын. Лабораториез лэсьтыны гимназия 900 сюрс манет котыр грант утӥз вал.  Ӵектос школаын анай кылэз туала сямен дышетонлэн выль люкетэз луиз. Отчы дидактической шудонъёс, видеосюжетъёс, мультфильмъёс музэн тямыс медиапродуктъёс пыро. Соос школаын йӧскалык шӧм пыӵатон улсын интерактивной но вылӥ ӟечлыко урокъёс но лекциос, онлайн-курсъёс, презентациос, вебинаръёс дасяны луонлык кылдыто. Озьы ик пиналъёслэсь но дышетӥсьёслэсь ӵектосъёс бордын ужаны, мерлыко уж борды басьтӥськыны мылкыдзэс ӝуто. Конкурслы йылпумъянъёсъя та ӵектос Россиысь мукет улосвылъёсын но лэсьтӥськоз Вожвылъяськонэз Россиысь калыкез дышетонъя министерство радъяз, операторез Россиысь калыкъёслэн анай кылъёссыя федерал институт луиз.  Тодэ вайытом, Удмуртиысь куинь школаос Россиысь куинь устоосыз пӧлы пыризы.  Тегъёс: Дышетон Ижкар Москва Удмуртия вожвылъяськон КузебайГерднимогимназия  